'Ibhasi Ebulale Abantu Abangu43 eMakuti Ibigijima Kakhulu'
Isikhulumeli samapholisa uSenior Assistant Commissioner Charity Charamba utshele iStudio 7 ukuthi ingozi le ibangelwe yikuthi umtshayeli ubegijima kakhulu njalo lebhasi le ibithwele abantu okwedlulise amalawulo.
WASHINGTON DC — Kufe abantu abangamatshumi amane lantathu, 43, engozini yomgwaqo ngoLwesithathu ebusuku emgwaqweni osuka eHarare usiya eChirundu. Ingozi le yenzakale ngemva kokuba ibhasi yenkampani yeKing Lion ebivela eHarare isiya kweleZambia iphume emgwaqweni yatshayelela esihlahleni. Isikhulumeli samapholisa uSenior Assistant Commissioner Charity Charamba utshele iStudio 7 ukuthi ingozi le ibangelwe yikuthi umtshayeli ubegijima kakhulu. Wengeze wathi ibhasi le ibithwele njalo abantu okwedlulise amalawulo. Kulokuthi ithalwe abantu abangamatshumi ayisithipha lasitshiyagalolunye, 69, uCharamba uthe ibhasi le ibithwele abantu abangamatshumi ayisikhombisa lasithupha, 76. Inani labafileyo lilakho ukuqansa ngoba abanye bebikwa belimele kakubi. Ingozi zomgwaqo zivamile kakhulu eZimbabwe ngezizatho ezitshiyeneyo ezigoqela ukonakala kwemigwaqo kanye lamaphutha enziwa ngabatshayeli. Ummeli weBinga North edale lephalamende uMnu Prince Dubeko Sibanda uxwayise abatshayeli ukuthi behambe ngonanzelelo emgwaqweni. "Ngilusizi kakhulu kwabalimeleyo labalahlekelwe yizihlobo labangane kulingozi," kutsho uMnu Sibanda. "Ngithanda ukuxwayisa abatshayeli, ikakhulu abamabhasi ukuthi behambe ngonanzelelo njalo bengaze bagijima."